Title: ข้อบัญญัติองค์การบริหารส่วนตำบลสาริกา เรื่อง การลดหย่อนภาษีบำรุงท้องที่ พ.ศ. 2559

ข้อบัญญัติองค์การบริหารส่วนตำบลสาริกา

ข้อบัญญัติองค์การบริหารส่วนตำบลสาริกา
เรื่อง
การลดหย่อนภาษีบำรุงท้องที่
พ.ศ. ๒๕๕๙[๑]

เพื่อให้มีหลักเกณฑ์การลดหย่อนไม่ต้องเสียภาษีบำรุงท้องที่เป็นไปตามที่กฎหมายกำหนด

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ.
๒๕๔๓ องค์การบริหารส่วนตำบลสาริกาโดยความเห็นชอบของสภาองค์การบริหารส่วนตำบลสาริกาและนายอำเภอเมืองนครนายก
จึงตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า ข้อบัญญัติองค์การบริหารส่วนตำบลสาริกา
เรื่อง การลดหย่อนภาษีบำรุงท้องที่ พ.ศ. ๒๕๕๙

ข้อ
๒  ข้อบัญญัตินี้ให้ใช้บังคับในเขตองค์การบริหารส่วนตำบลสาริกานับแต่วันถัดจากวันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลสาริกาแล้วสิบห้าวัน

ข้อ
๓  บรรดาข้อบัญญัติ ข้อบังคับ ระเบียบ
และคำสั่งอื่นใดในส่วนที่ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔  ในข้อบัญญัตินี้
ที่ดิน หมายความว่า พื้นที่ดิน
และหมายความรวมถึงพื้นที่ที่เป็นภูเขาหรือที่มีน้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์ และให้หมายความรวมถึงคณะบุคคลที่มิใช่นิติบุคคลด้วย
ที่อยู่อาศัย หมายความว่า บ้านเรือน ตึก กระท่อม
หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก สัตว์น้ำ หรือสัตว์ครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าวอาจเป็นสถานที่ให้อาหารสัตว์
หรือแหล่งอาหารของสัตว์ หรือแหล่งพักนอนของสัตว์ แหล่งควบคุมกักกันสัตว์ หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชผลที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ
๕  ให้บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลงที่อยู่ในจังหวัดนครนายกและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือที่ประกอบกสิกรรมของตนในเขตองค์การบริหารส่วนตำบลสาริกาให้ลดหย่อนไม่ต้องเสียภาษีบำรุงท้องที่ได้จำนวนสามไร่

ข้อ
๖  กรณีที่ดินมีสิ่งปลูกสร้าง
และใช้สิ่งปลูกสร้างนั้นเป็นสถานประกอบกิจการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานประกอบกิจการค้าหรือให้เช่านั้น

ข้อ
๗  ให้นายกองค์การบริหารส่วนตำบลสาริกาเป็นผู้รักษาการให้เป็นไปตามข้อบัญญัตินี้
และให้มีอำนาจออกระเบียบ ข้อบังคับ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้

ประกาศ ณ วันที่ ๒๙
เมษายน พ.ศ. ๒๕๕๙
บุญชัย  อโนดาษ
นายกองค์การบริหารส่วนตำบลสาริกา

ปริยานุช/จัดทำ
๒๕ พฤศจิกายน
๒๕๕๙

ชนิกา/ตรวจ
๓๐ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๖๘ ง/หน้า ๒๐๒/๒๒ พฤศจิกายน ๒๕๕๙